
Opprettelse av forskerskoler ved Universitetet i Tromsø 

Bakgrunn

I evalueringen av norsk forskerutdanning ble det anbefalt å organisere mer av utdanningen i forskerskoler. Universitetet i Tromsø ønsker å være med i diskusjonen om forskerskoler og ser at det kan bidra til å øke oppmerksomheten mot innholdssiden i forskerutdanningen og stimulere til ekstra innsats i hele forskerutdanningssystemet. 

Saken om opprettelse av forskerskoler ble første gang behandlet i Universitetsstyret i møte 19.februar som sak S-6-04. Universitetsstyret vedtok følgende: 

1. Universitetsstyret ønsker at det settes i gang forsøk med forskerskoler ved UiTø. Det tas sikte på å starte 3 forskerskoler høsten 2004 og 2 nye høsten 2005.

2. Søknader må inneholde en beskrivelse av hvordan forskerskolen skal bygges opp, og av miljøets faglige forutsetninger som spisskompetansemiljø.

3. Det settes av 2 stipendiatstillinger per  forskerskole med oppstart første år og 2 stipendiater per skole til skolens andre driftsår. Forskerskolene vil også få tilført én postdoktorstilling per skole fra Universitetets postdoktorstillinger. 

4. Rektor og direktør får fullmakt til å oppnevne en ekstern vurderingskomite.

I brev av 02.04.2004 inviterte universitetsdirektøren fakultetene og NFH til å sende inn søknad om støtte til å starte forskerskole. Fristen ble satt til 15. mai, og det ble stilt krav om at søknadene måtte inneholde en kort beskrivelse av :

· Planer for forskerskolen.

· Forskningsmiljøets faglige profil.

· Avlagte doktorgrader senere år, antall stipendiater nå.

· Internasjonalt nettverk.

· Hva slags forskerskole ønsker man bygge opp.

· Planer for samarbeid med andre institutt på fakultetet, andre universitet i Norge og utlandet, med instituttsektor eller næringsliv. 
Det kom i alt inn 10 søknader fra følgende miljøer:
Ekstern vurderingskomite

For å vurdere søknadene vedtok rektor og universitetsdirektør på fullmakt å oppnevne følgende eksterne komite:           

                        Prof. Kaare Norum, UiO, leder (medisiner)



Prof. Inger Moen, UiO (lingvist)



Prof. Arnt Johan Raae, UiB (molekylærbiolog)



Prof. Egil Sakshaug, NTNU (biolog)



Rektor Arild Underdal, UiO (statsviter)

Komiteen fikk i oppgave å levere en rangert og begrunnet innstilling til hvilke 3 søknader som skulle gis støtte til å starte forskerskole ved Universitetet i Tromsø.

Til søknadsfristen 15. mai kom det inn10 søknader.
Disse ble sendt til vurderingskomiteen. Fire av de fem medlemmene (Rektor ved UiO, Arild Underdal var forhindret) møttes i Tromsø den 20. august 2004 for å gå igjennom søknadene, intervjue representanter for gruppene som har søkt, og for å foreta en evaluering/prioriterting.

Komiteens vurderinger

I sin innstilling av 1. september har komiteen foretatt en vurdering av hver enkelt søknad ut i fra følgende faglige kjennetegn og prinsipper:

· Sterke og gode miljøer for doktorgradsopplæring

· Aktiv og støttende kultur rundt forskerstudentene med fokus på veilederkompetanse og veiledningsprosesser

· Supplement til og videreutvikling av forskerutdanningen

· Faglig program som bl.a. omfatter en realistisk plan for gjennomføring. Regelmessige møter/symposier minst en gang i semesteret.

· Miljø for internasjonalisering med nettverk og utstrakt bruk av innbudte forelesere. Publisering i kvalitetssikrede internasjonale tidsskrifter.

· Der det er hensiktsmessig, er forskerskolen en ressurs for samarbeid med næringsliv og instituttsektor og utnytter muligheter for samarbeid.

· Forankring i institusjonens forskerutdanning med aktiviteter innenfor rammen av PhD-forskriften og likeverdig med doktorgradsstudier innenfor et ordinært program.

· Egen identitet med bl.a. egne kurstilbud, klart formalisert organisasjon rundt forskerutdanningen og en ledelse med tydelig ansvar. Undervisningen bør så langt mulig være åpen for studenter i andre forskerutdanningsløp.

· Opptak på minimum 5 doktorgradsstudenter årlig. Rimelig fordeling mellom antall doktorgradsstudenter, postdoktorer og seniorforskere.

· Minimum 20% av doktorgradsstudentene bør være rekruttert fra utlandet, og det skal tilstrebes en jevn kjønnsfordeling.

Forskerskole innen molekylær biomedisin (Søker 1). 

Forslaget om en forskerskole innen molekylær biomedisin er fremsatt av fire forskningsgrupper fra det molekylærbiologisk miljøet ved IMB og IFA. Forskerne som søker er meget gode innen sine felter, med internasjonal standard samt et godt nasjonalt og internasjonalt faglig nettverk.

Fra å være et eget fag- og forskningsfelt er molekylær biologi mer og mer blitt til et grunnleggende forskningsverktøy innen biomedisinsk forskning. Det å samle beslektede miljøer med molekylær tilnærming til biomedisinen gjøres overalt i verden, også flere steder i Norge. Det er en riktig utvikling, og et godt utgangspunkt for et miljø som kan forme en forskerskole. Forskerne bak søknaden representerer ulike grunnutdannelser og er i så henseende typisk for den tilnærming der etter hvert er blitt mellom de grunnleggende medisinske og andre naturvitenskapelige fagområder. Gruppen fyller så å si alle de kriterier som er satt opp for dannelse av en forskerskole.

Forskerskole innen epidemiologi (Søker 2)

Forskerskolen innen epidemiologi er tenkt knyttet til de store befolkningsbaserte epidemiologiske undersøkelsene som Tromsø-miljøet har høstet stor internasjonal anerkjennelse for. Disse inkluderer den store, 30 år gamle Tromsø-undersøkelsen vedrørende hjerte- og karsykdommer, og den nyere undersøkelsen om kvinner og kreft. Tromsø-miljøet har vært aktivt med i oppbyggingen av norske databaser for befolkningsmaterialer og biobanker. Norge er kjent for slike undersøkelser og befolkningsbaserte databaser. Disse kan få stor betydning for en økt forståelse av sykdomsutvikling og risikofaktorer for  flere av de store ”folkesykdommer”, som f.eks. kreft og hjerte- og karsykdommer.

Miljøet bak søknaden om Forskerskolen i epidemiologi har bred erfaring, og er antagelig det største forskningsmiljøet innen epidemiologi i Norge. Miljøet har et stort og godt forskningsmateriale, og har ved sine 30 dr.grader på  25 år vist at de kan bruke befolkningsundersøkelser til god forskerutdannelse. Innsamling av data fortsetter, både i omfang og dybde. Men miljøet  mangler forskere til å kunne utnytte materialet fullt ut. Mangel på vitenskapelig personale er en av grunnene til at gruppen søker om en forskerskole. Problemstillingene for forskningen er viktige for folkehelsen, men komiteen synes de mangler noe orginalitet og dybde. Det vitenskapelige verktøy er noe enkelt, og rekrutteringen til en eventuell forskerskole synes svakere enn for flere av de andre gruppene som søker forskerskolestatus. 

Forskerskole innen ”Drug Transport and Drug Delivery” (Søker 3).
Forskerskolen innen farmasifeltet er foreslått av en forskergruppe med forankring i to fakulteter og har til hensikt å forskerutdanne farmasøyter. Det farmasøytisk fagfeltet og utdannelsen i farmasi er relativt nye ved UiTø. Fagfeltet er ikke sterkt nok utviklet ennå til å kunne nå opp i en konkurranse om en forskerskole. Hovedhensikten med å opprette en forskerskole innen feltet er derfor å øke forskningsaktivitet og kompetanse innen feltet, slik at det kan komme over en kritisk masse. Evalueringskomiteen er imponert over det farmasøytiske miljøet som er bygget opp, og at de har klart å gjennomføre en adekvat utdannelse av farmasøyter og også klart å føre flere kandidater frem til doktorgrad på normert tid. De har imidlertid  ikke nådd det optimale nivå for en farmasøytisk  grunn- og forskerutdannelse. Evalueringskomiteen mener at fagfeltet trenger flere med vitenskapelig kompetanse og forstår at fagfeltet har vansker med rekruttering. Men det er nok ikke riktig å styrke fagfeltet ved opprettelse av forskerskole nå. For å utvikle et bærekraftig forskningsmiljø innen fagfeltet, bør UiTø  benytte andre administrative tiltak.

Forskerskole innen molekylær strukturbiologi (Søker 4).

Forskerskole som er tenkt tilknyttet NORSTRUKT skal omfatte forskning og undervisning relatert til funksjonelle og strukturelle genprodukter med hovedvekt på molekylær strukturbiologi. Forskergruppene bak søknaden  er internasjonalt anerkjente, og representerer et nasjonalt senter opprettet innen FUGE-programmet. Gruppen går ut i fra MatNat fakultetet og har en partner fra Farmakologisk avdeling ved IMB. Gruppen vil arbeide med problemstillinger som ligger nær opptil biologi og grunnleggende medisinske vitenskaper (biomedisin). Gruppen har en god organisering med et fremragende styre og kan lage gode, avanserte forskerkurs. Gruppen legger vekt på elitetekning. De har god rekruttering av dr.gradskandidater og en meget kompetent veilederstab med gode muligheter til gode og adekvate doktorgradsoppgaver. Gruppen bak søknaden fyller  alle de kriterier som er satt for en forskerskole ved UiTø.

Forskerskole innen teoretisk lingvistikk (Søker 5).

En forskerskole innen teoretisk lingvistikk er foreslått av det Humanistske fakultet, og skal legges til CASTL, som er ett av 13 Sentre for fremragende forskning utpekt etter søknad av NFR.

Forskerskolen vil opptre som et flaggskip, og miljøet som utgjør CASTL er virkelig et flaggskip for humanistisk forskning i Norge. Miljøet er enestående i Norge og Norden. Vurderingskomiteen vil spesielt fremheve at CASTL har dannet et sterkt, samarbeidende miljø, noe som ikke er vanlig innen de skandinaviske humanistiske fag, der forskerne oftest arbeider ganske alene med enkelt-stående prosjekter. Gruppen bak søknaden har et omfattende internasjonalt samarbeide med et godt nettverk med utveksling av forskere og videregående studenter. Gruppen har både kapasitet og rekruttering til å drive en forskerskole. CASTL har laget et godt masterprogram og kandidatene  uteksaminert fra dette programmet har gode tilbud fra inn- og utland til å fortsette sin forskning og utdannelse innen lingvistikk. Den planlagte omsøkte forskerskolen ved CASTL vil bygge videre på erfaringer fra oppbyggingen av masterstudiet og gjøre den  høyere forskerutdannelsen ved instituttet mer systematisk og organisert enn i dag.

Søknaden fra CASTL er noe kortfattet, men på grunnlag av en  god  presentasjon og samtaler mener komiteen at de fleste kriterier satt opp for en forskerskole ved UiTø er til stede innen miljøet.

Forskerskole: Tromsøskolen for integrert biomedisinsk forskning og klinisk utdannelse (Søker 6).

Intensjonen bak denne forskerskolen er en integrering av grunnleggende biomedisinsk forskning og klinisk virksomhet,  i den hensikt at kandidatene gjennom forskerskolen skal utøve god og kunnskapsbasert medisinsk virksomhet. Tanken bak prosjektet er meget god og intensjonene vel beskrevet.

Gruppen bak søknaden er fra tunge kliniske avdelinger og avdeling for eksperimentell patologi og anatomi. De har et internasjonalt nettverk og flere av forskerne har betydelig publiseringsaktivitet i internasjonale tidsskrifter med høy ”impact”. Søknaden er relativt ufullstendig, og presentasjonen var noe generell og mindre konkret sammenliknet med konkurrerende søknader. Planene for  forskerskolen og opplegget som ble presentert er ikke kommet langt nok til at miljøet kan organisere en bærekraftig forskerskole i denne omgangen. 

Evalueringskomiteen er imidlertid  overbevist at det som søkerne beskriver, er riktig for å få utdannet kandidater til god klinisk forskning. Vi mener derfor at miljøet bak ”Tromsøskolen” bør ta kontakt med den forskerskolen vi anbefaler opprettet innenfor Molekylær Biomedisin og Strukturell Biologi, og at  klinikere som skal ta en doktorgrad og som har interesse av  grunnleggende biomedisinsk vitenskap og forskning kan følge relevante kursopplegg ved denne forskerskolen.

Forskerskole innen arktiske økosystemer, biokjemiske sykler og klimaforandring i antroposen , ARCTOS (Søker 7).

Søknaden om en forskerskole innen arktiske økosystemer med videre, er meget omfattende og velskrevet. Den utgår i fra Norges Fiskerihøgskole/UiTØ, organisert ved Institutt for akvatisk biologi (IAB). Forskerskolen ønsker å bidra til en styrking av den marinbiologiske forskningen i  Tromsø og på Svalbard. De planlegger en økt forskning i Arktis og vil generelt  fokusere på de langsiktige marinøkologiske utfordringer i nordområdene. ARCTOS har omfattende og meget gode internasjonale kontakter, et godt forskermiljø og gode  arbeidsforhold for doktorgradsstudenter og yngre forskere. De har betydelige ressurser på grunn av flere større internasjonale forskningsprosjekter. De har gode planer for ledelse og organisering av forskerskolen. ARCTOS  vil arbeide i et meget viktig og aktuelt forskningsfelt, som er av sentral betydning for forståelse av de klimatiske og økologiske endringer som finner sted i nordregionen.

Gruppen bak søknaden fyller alle de krav som er satt opp for en forskerskole i det akademiske miljøet i Tromsø. Forskerskolen vil på grunn av sine forskere og prosjekter både være ett flaggskip for miljøet i Tromsø og Norge, og har også preg av en fremragende nettverksorganisasjon.

(Antroposen er jordens nåtid der menneskelig aktivitet er så fremtredende at åpenbare forandringer av de globale biogeokjemiske sykler er følgen)

Forskerskole i ”The study of physiology, ecology and aquaculture of coldwater ectotherms , “PEACE” (Søker  8).

Søknaden om overnevnte forskerskole går ut i fra Norges Fiskerihøgskoles miljøer vedrørende akvatisk økofysiologi og  ferskvannsøkologi. Forskerskolen vil på en god måte kombinere fysiologi og økologi, spesielt ved studier av nordområdets laksefisker, både i vill tilstand og i akvakultur.  Forskerne bak søknaden har et godt og velutviklet nasjonalt og internasjonalt  forskningsnettverk. Gruppen har skrevet en oversiktlig søknad og hadde en god og grei presentasjon der fagfelt, nettverk, erfaring, planer og ressurser ble  beskrevet. Det beskrevne kursopplegget synes bra, og  det var lagt spesiell vekt på opplæring i skriving av publikasjoner og annen presentasjon av  forskningsresultater. Det faglige miljøet synes sterkt, men er noe tradisjonelt og mindre dynamisk enn den andre søknaden annen marin sektor. 

Etter komiteens oppfatning når ikke søknaden opp blandt de tre til fem beste søknader om forskerskoler ved UiTø. Imidlertid kan sikkert doktorgradsstipendiater innen fagfeltet benytte seg av opptil flere kursopplegg ved forskolen ARCTOS.

  SV-fakultetets forskerskole innen temaet ”Globalisering, modernisering og flerkulturelle forhold: endrings- og mestringsprosesser i Nordområdene” (Søker 9).

Søknaden om overnevnte forskerskole er satt fram av SV-fakultetet på vegne av forskergrupper ved 6 av fakultetets 10 institutter. Forskerne  bak denne søknaden skal utdanne doktorgradskandidater ved  at kandidatene og deres veiledere skal arbeide i nettverk som tar opp fagfelt som er sentrale og prioriterte av både fakultetet og UiTø. Dette omfatter  problemstillinger med tilknytning til  globaliseringsprosesser i nordområdene, der kulturendringer og urfolkspørsmål er sentrale tema. Forskergruppene bak søknaden og dens tematiske forankring i globaliseringsproblematikk omfatter en stor del av den samfunnsvitenskapelige forskningen ved SV-fakultetet. Fakultetet har allerede omlag 140 doktorgradskandidater innen samfunns- og kulturfag, og de ressurser som UiTø stiller til disposisjon for opprettelse av en forskerskole er marginale i forhold til hva SV-fakultetet rår over til forskerutdanning. Evalueringskomiteen mener derfor at SV-fakultetet bør bruke initiativtakerne bak søknaden til i løpet av de nærmeste årene å bygge opp en strukturert forskerutdannelse innen fakultetet, og en slik organisasjon burde etter hvert kunne få status som en forskerskole (Graduate School) ved SV-fakultetet. Da må imidlertid planen for en forskerskole beskrive langt klarere enn i søknaden hvordan forskerskolen skal organiseres, og hva merverdien av en forskerskole er i forhold til dagens opplegg ved SV fakultetet.

Forskerskole som omfatter klinisk relevant forskning innenfor det mentale helsefeltet. (Søker 10)

Søknaden omfatter en nettverksforskerskole innenfor mental helse, og gruppen bak søknaden består av tre godt samarbeidende grupper fra to fakulteter og er videre tilknyttet  det mentale kliniske miljøet i Helse Nord.

Søknaden er god og relevant, og presentasjonen styrket søknaden, som er innenfor et prioritert og samfunnsviktig fagfelt. Det psykiatriske og klinisk-psykologiske miljøet i Helse Nord /UiTø har i løpet av relativt kort tid bygget opp et godt faglig miljø, med sterk regional forankring, men også med nasjonale oppgaver innen forebyggende mental helse. Miljøet har relativt godt med økonomiske ressurser via Helse Nord og NFR, midler som gjør det mulig å frikjøpe forskningsinteressert personell innen det mentale helsefeltet til å drive forskningsprosjekter  kombinert med klinisk virksomhet. De har veiledningskapasitet til en adekvat forskerutdanning innen feltet. Gruppen bak søknaden fyller en rekke av de kriterier som er satt opp som betingelser for å få forskerskolestatus ved UiTø, men synes å ha et mindre internasjonalt nettverk sammenliknet med konkurrerende søknader, og vil også ha vansker med rekruttering av utenlandske doktorgradskandidater. Det ligger i sakens og problemstillingenes natur at å drive klinisk orientert forskning innen det mentale helsefeltet, må språket være norsk (og/eller samisk). Selv om søknaden ikke når opp til de tre høyest priorterte, mener komiteen at søknaden bør kunne komme i betraktning dersom antallet forskoler skal økes. 

Samlet vurdering fra vurderingskomiteen: 

Etter komiteens oppfatning er det tre grupperinger som oppfyller de fleste kriterier som er satt for en forskerskole ved UiTø, og vi foreslår derfor at det i år opprettes tre forskerskoler, uten at vi har prioritert mellom disse tre:

· Tematisk og metodologisk ligger søknadene nr 4 og 1 nær opptil hverandre, og ut i fra tilnærmingen mellom fagfeltene innen grunnleggende biomedisin burde disse to søknadene slåes sammen til en, relativt stor og utmerket forskerskole innen Molecular Biomedicine and Structural Biology. En slik forskerskole burde ha gode muligheter for å hjelpe til med forskerutdannelse innen molekylær/genetisk epidemiologi og grunnleggende biologisk vitenskap til stor nytte for utvikling av  klinisk medisinske fagfelt. Derved vil UiTØ få en forskerskole av internasjonal klasse innen biomedisinsk fag.

· Forskerskole innen arktiske økosystemer, biokjemiske sykler og klimaforandring i antroposen , ARCTOS (Søker 7) er av internasjonal klasse, vil være både et flaggskip og et godt nettverk av betydning for forskning og forskerutdanning ved UiTø.

· Forskerskole innen teoretisk lingvistikk (Søker 5) en typisk flaggskipforskerskole av stor betydning for lingvistikk både i Tromsø, Norge og internasjonalt.

Universitetsdirektørens anbefaling

Universitetsdirektøren konstaterer at vurderingskomiteen har gitt positiv omtale av de 10 søknadene om opprettelse av forskerskoler, men også at komiteen mener enkelte søkere skiller seg ut ved å ha høyt kompetente lærerkrefter i tilstrekkelig omfang og solid rekrutteringspotensial. Styret har tidligere vedtatt å opprette tre forskerskoler i 2004 og to i 2005. Søkerne som er ikke innvilges i denne omgang, vil kunne sende inn ny og bearbeidet søknad for oppstart i 2005.

Universitetsdirektøren finner det hensiktsmessig å følge innstillingen til vurderingskomiteen. Miljøene bak de fire søknadene har vist at de er svært gode. Komiteen foreslår at  to av søkerne bør gå sammen om å lage en forskerskole. Med bakgrunn i dette har administrasjonen vært i kontakt med søkerne 1 (molekylær biomedisin) og 4 (molekylær strukturbiologi) og diskutert muligheten for sammenslåing til en forskerskole. Søkerne er i prinsippet positivt innstilt til forslaget, dette så lenge de kan komme til enighet om den praktiske gjennomføringen. På bakgrunn av samtaler med søkerne og vurderingspanelets kommentarer synes det rimelig at Norstrukts leder blir hovedansvarlig.

En sammenslåing av to søknadene reiser spørsmålet om tilføring av ressurser utover vedtaket i sak        S 6-04. Det finnes ikke ønskelig å hente ressursene fra midler som allerede er satt av til opprettelse av to nye forskerskoler i 2005. Universitetsdirektøren ber derfor styret om å forskottere midler til å dekke merkostnadene vurderingskomiteens forslag fører med seg og vil foreslå at denne forskerskolen i tillegg til de ansatte 2 x 2 stipendiatstillinger og 1 postdoktorstilling, tilføres 1 ekstra stipendiatstilling per år og 1 ekstra postdoktorstilling over budsjettet for 2005. Stillingene tas fra potten av slike stillinger som skal refordeles i 2005 eller av nye stillinger som måtte bli opprettet i budsjettet for 2005.
Forslag til vedtak:

1. Støtte til opprettelse av forskerskoler høsten 2004 tildeles:

· Forskerskole innen molekylær biomedisin og strukturbiologi. 

· Forskerskole innen arktiske økosystemer, biokjemiske sykler og klimaforandringer i antroposen, ARCTOS.

· Forskerskole innen teoretisk lingvistikk.

2. Universitetsstyret forskotterer ekstra stipendiatstillinger og en postdoktorstilling over budsjettet for 2005 til forskerskole innen molekylær biomedisin og strukturbiologi. Stillingene tas fra potten av slike stillinger som skal refordeles i 2005 eller av nye stillinger som måtte bli opprettet i budsjettet for 2005.
Tromsø, 09.09.2004

	Arne Benjaminsen

	forskningsdirektør

